Document ID: 31993D0485

ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Σεπτεμβρίου 1993 για την περάτωση της διαδικασίας αντιντάμπινγκ σχετικά με τις εισαγωγές δίτροχων ποδηλάτων καταγωγής Ταϊβάν
(93/485/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,
Μετά από διαβουλεύσεις στο πλαίσιο της συμβουλευτικής επιτροπής που προβλέπεται από τον εν λόγω κανονισμό,
Εκτιμώντας:
ΔΙΑΔΙΚΑΣΙΑ (1) Τον Ιούλιο του 1991 η Επιτροπή έλαβε καταγγελία που υπέβαλε η European Bicycle Manufacturers Association (EBMA) εξ ονόματος των κοινοτικών παραγωγών που αντιπροσωπεύουν το μεγαλύτερο μέρος της κοινοτικής παραγωγής δίτροχων ποδηλάτων. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ όσον αφορά τις εισαγωγές από την Ταϊβάν και τη Λαϊκή Δημοκρατία της Κίνας και ως προς τη ζημία που προέκυψε, τα οποία θεωρήθηκαν επαρκή για να δικαιολγήσουν την κίνηση διαδικασίας.
(2) Κατά συνέπεια, η Επιτροπή γνωστοποίησε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ όσον αφορά τις εισαγωγές δίτροχων ποδηλάτων καταγωγής Ταϊβάν και Λαϊκής Δημοκρατίας της Κίνας.
(3) Στη συνέχεια η Επιτροπή, με τον κανονισμό (ΕΟΚ) αριθ. 550/93 (3), επέβαλε προσωρινό δασμό αντιντάμπινγκ στις εισαγωγές δίτροχων ποδηλάτων καταγωγής Λαϊκής Δημοκρατίας της Κίνας. Το περιθώριο ντάμπινγκ για για την Ταϊβάν θεωρήθηκε αμελητέο και κατά συνέπεια δεν επιβλήθηκε δασμός αντιντάμπινγκ στις εισαγωγές δίτροχων ποδηλάτων καταγωγής αυτής της χώρας.
(4) Η Επιτροπή έδωσε στα ενδιαφερόμενα μέρη τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση.
(5) Κανένα από τα ενδιαφερόμενα μέρη δεν προσκόμισε αποδεικτικά στοιχεία που θα μπορούσαν να κάνουν την Επιτροπή να αλλάξει τα συμπεράσματά της.
(6) Με βάση τα συμπεράσματα της Επιτροπής για αμελητέο ντάμπινγκ όσον αφορά τις εισαγωγές δίτροχων ποδηλάτων καταγωγής Ταϊβάν, αυτή η διαδικασία θα περατωθεί σύμφωνα με το άρθρο 9 παράγραφος 1 του κανονισμού (ΕΟΚ) αριθ. 2423/88. Δεν εκφράστηκαν αντιρρήσεις στο πλαίσιο της συμβουλευτικής επιτροπής κατά αυτού του τρόπου δράσης,
ΑΠΟΦΑΣΙΖΕΙ:
Άρθρο μόνο
Περατούται η παρούσα διαδικασία αντιντάμπινγκ σχετικά με τις εισαγωγές δίτροχων ποδηλάτων ή άλλων ποδηλάτων (στα οποία περιλαμβάνονται και τα τρίτροχα διανομής εμπορευμάτων), χωρίς κινητήρα που υπάγονται στον κωδικό ΣΟ 8712 00, καταγωγής Ταϊβάν.
Βρυξέλλες, 6 Σεπτεμβρίου 1993.

Labels: 8
4
18